text: 
  Det store spørgsmål er, hvad Poul Nyrup Rasmussen nu skal beskæftige 
  sig med, indtil højesteretsdommer Mogens Hornslets beretning om 
  tamil-sagen offentliggøres i begyndelsen af det nye år. Han kunne 
  selvfølgelig på ny kaste sig ud i lommefilosofiske betragtninger over 
  moral og politik, men han kunne også vælge at tage sin rolle som 
  oppositionsleder alvorligt. F.eks. ved at beskæftige sig indgående med 
  den såkaldte gebyr-sag, der på en og samme tid er meget principiel 
  og meget jordnær. Principiel, fordi den handler om Justitsministeriets 
  og Rigspolitiets manglende respekt for Grundloven. Jordnær, fordi 
  gebyr-sagen har afsløret tilstande i Justitsministeriet, som ikke kan 
  vare ved ret meget længere.
  
  Som en mand, der ikke nærer berøringsangst over for det borgerlige 
  Danmark, kunne Nyrup Rasmussen starte med at læse, hvad selv dagbladet
   Børsen slog fast i en leder forleden: " at justitsminister Hans 
  Engell ( K ) tilsyneladende helt har mistet grebet om sit eget 
  ministerium "  -  samt " at det nu er kommet så vidt, at kun en 
  større udskiftning af ledende embedsmænd kan genoprette tilliden til 
  Justitsministeriet ".
  
  
  
  